Det Europæiske Økonomiske og Sociale Udvalgs udtalelse om "Forslag til Europa-Parlamentets og Rådets afgørelse om et EF-handlingsprogram til fremme af organer, der er aktive på europæisk plan på ungdomsområdet"

(KOM(2003) 272 endelig - 2003/0113 (COD))

(2004/C 10/06)

Rådet for Den Europæiske Union besluttede den 24. juni 2003 under henvisning til EF-traktatens artikel 149 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til EØSU's Faglige Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Jillian van Turnhout til ordfører og Mário Soares og Antonello Pezzini til medordførere. Sektionen vedtog sin udtalelse den 10. september 2003.

Det Europæiske Økonomiske og Sociale Udvalg vedtog på sin 402. plenarforsamling (mødet den 24. september 2003) følgende udtalelse med 128 stemmer for og 1 imod:

1. Resumé

1.1. Det Europæiske Økonomiske og Sociale Udvalg bifalder dette initiativ, som sikrer kontinuiteten i de uundværlige tilskud til organer, der er aktive på europæisk plan på ungdomsområdet.

1.2. EØSU stiller sig imidlertid kritisk til forslaget om at nedtrappe tilskuddet med 2,5 % om året fra det tredje år. I denne udtalelse har vi skitseret forslagets mulige virkninger. Vi argumenter desuden for, at disse organisationer bør behandles efter bestemmelserne i artikel 162 i Kommissionens forordning (EF, Euratom) nr. 2342/2002(1). Det er organer, som arbejder for virkeliggørelsen af et mål af generel europæisk interesse(2), og de bør derfor ikke behandles i henhold til artikel 113, stk. 2, i Rådets forordning (EF, Euratom) nr. 1605/2002.

1.3. EØSU bifalder den stabilitet, som dette initiativ vil give Det Europæiske Ungdomsforums finansiering og dermed sikre, at det fortsat kan vokse og blive stærkere.

1.4. EØSU konstaterer med bekymring, at der i de seneste år har været en tendens til gradvist at nedskære tilskuddene til visse internationale ungdomsorganisationer. EØSU opfordrer Europa-Parlamentet, Rådet og Kommissionen til at gøre en aktiv indsats for at øge denne budgetpost. Internationale ungdomsorganisationers vækst og udvikling er af stor betydning for Europas udvikling og fremtid; det er på tide at erkende dette.

1.5. EØSU noterer sig, at forslaget dækker tidsrummet 2004-2006. Vi opfordrer kraftigt Kommissionen til at gå i gang med at rådføre sig så bredt som muligt om finansieringsmuligheder efter 2006.

1.6. EØSU opfordrer Kommissionen til umiddelbar gennemførelse af de urealiserede henstillinger i Kommissionens evalueringsrapport om støtten til internationale, ikke-statslige ungdomsorganisationer(3).

1.7. EØSU konstaterer, at dette forslag er et af flere fra Kommissionen om EF-handlingsprogrammer og -foranstaltninger på en lang række områder. EØSU går stærkt ind for, at Kommissionen benytter en sammenhængende indfaldsvinkel til disse områder, især hvad angår kriterierne for finansieringsstøtte.

2. Baggrund

2.1. Det Europæiske Økonomiske og Sociale Udvalg bifalder etableringen af et EF-handlingsprogram til fremme af organer, der er aktive på europæisk plan på ungdomsområdet. Dette forslag vil danne grundlag for ydelse af driftstilskud til organer, der er aktive på europæisk plan på ungdomsområdet, for en periode på tre år (2004-2006).

2.2. Støtten er uden et retsgrundlag i flere år blevet ydet via budgetposter, der er opført under Kommissionens driftsudgifter til administration:

- A-3023 om samfinansiering af EU's Ungdomsforums driftsudgifter

- A-3029 om støtte til internationale, ikke-statslige ungdomsorganisationer.

2.3. Denne støtte har forsynet Det Europæiske Ungdomsforum med en grundlæggende finansiering gennem EU's Ungdomsforum. Endvidere har de internationale, ikke-statslige ungdomsorganisationer fået vitale tilskud til deres administration og sekretariat gennem denne støtte. De ville ikke på anden vis kunne have fået EU-støtte.

2.4. I forbindelse med udarbejdelsen af denne udtalelse har Det Europæiske Økonomiske og Sociale Udvalg hørt Det Europæiske Ungdomsforum og dets medlemsorganisationer, såvel internationale, ikke-statslige ungdomsorganisationer som nationale ungdomsråd, i alt 90 organisationer.

3. Det Europæiske Ungdomsforum

3.1. EØSU bifalder den stabilitet, som dette initiativ vil give Det Europæiske Ungdomsforums finansiering og dermed sikre, det kan vokse og blive stærkere. Den løbende finansiering af denne organisation skal kanaliseres gennem Den Europæiske Unions Ungdomsforum, som visse medlemmer af Det Europæiske Ungdomsforum ikke er fuldgyldige medlemmer af, f.eks. nationale ungdomsråd uden for EU. Ud fra en overfladisk betragtning kunne det blot se ud som fjernelse af en teknisk hindring, men EØSU erkender også den politiske betydning af, at der kun er ét organ på paneuropæisk niveau for de unge.

3.2. EØSU hilser det velkomment, at Ungdomsforummets uafhængighed og selvstændighed anerkendes i bilagets punkt 2.1, som ikke desto mindre også fastslår, at "ungdomsorganisationer, der ikke er medlemmer, og uorganiserede unge inddrages i videst muligt omfang i Det Europæiske Ungdomsforums aktiviteter". Efter EØSU's mening bør dette ikke være en betingelse for tilskud, eftersom Ungdomsforummet allerede tilstræber et bredt medlemskab i lighed med UNICE og ETUC på europæisk niveau.

4. Internationale, ikke-statslige ungdomsorganisationer

4.1. Kommissionen har i mange år ydet vital støtte til disse ungdoms-ngo'ers administration og sekretariat, en støtte, der ellers ikke ville være tilgængelig på europæisk niveau. De fleste nationale ungdomsråd i EU nyder godt af lignende støtteordninger fra deres regeringer på medlemsstatsniveau.

4.2. En mere præcis definition og forståelse af de internationale, ikke-statslige ungdomsorganisationers arbejde er af afgørende betydning for, at dette forslag kommer til at virke efter hensigten. EØSU ser gerne, at der fastsættes kriterier, som sikrer, at ungdoms-ngo'er drives af og for unge, har en ægte demokratisk struktur, åbner for unges deltagelse på lokalt, regionalt, nationalt og europæisk plan, er nonprofitorganisationer og ledes af frivillige. Det er nødvendigt at indføre en ensartet kontrol, som sikrer, at kun ungdomsorganisationer, der opfylder disse krav, kan få del i støtten.

4.3. EØSU står totalt afvisende over for forslaget om at nedtrappe tilskuddet med 2,5 % om året fra det tredje år som fastlagt i bilagets punkt 5.6.

- Hvis ungdoms-ngo'erne ikke sikres stabil støtte, vil den erfaring og viden, der er opbygget i organisationerne gennem mange år, være spildt. Fra en skatteydersynsvinkel ville det betyde ødelæggelse af investeringen af tidligere tildelte offentlige midler.

- For ungdomsngo'erne er en bæredygtig struktur særlig vigtig, eftersom der som følge af organisationens natur sker en stor udskiftning af medlemmer, frivillige og personale. Ungdoms-ngo'er er desuden i højere grad end andre frivillige organisationer afhængige af frivillige, der ikke har ret meget forudgående erfaring, når de involveres i organisationen.

- Ungdoms-ngo'er involverer en del af samfundet, der ikke har store indtægter, og det påvirker organisationernes mulighed for at indsamle penge fra deres medlemskreds.

4.4. Forslaget om at nedtrappe tilskuddet efter tre år kunne desuden tilskynde organisationer til at dele sig, samle sig igen og ansøge om tilskud som en ny gruppering. Der bør være et incitament for organisationerne til at vokse og blive stærkere. Hvis tilskuddet til enkeltorganisationer fortsat nedtrappes på årlig basis, har EØSU forståelse for, at en del af en organisation kan bryde ud og ansøge om tilskud på egen hånd. Der bør træffes foranstaltninger, der kan mindske denne risiko.

4.5. EØSU peger på betydningen af foranstaltninger, der tilskynder til oprettelse af nye organisationer, især når de repræsenterer organisationer og unge, der ikke traditionelt repræsenteres, eller som er underrepræsenterede. I 2003, som er udpeget til det europæiske handicapår, bør der efter EØSU's mening gøres en særlig indsats for at sikre udvikling af organisationer, der omfatter og støtter unge med handicap.

4.6. EØSU finder det vigtigt, at Kommissionen deltager i udvælgelsen af støttemodtagere. EØSU forstår Kommissionens ønske om at uddelegere noget af sit arbejde, men mener, at den politiske beslutningstagning og kontrol fortsat skal være Kommissionens ansvar.

4.7. EØSU konstaterer, at bilag 1 på engelsk anvender udtrykket "informal education" i stedet for "non-formal education". I de andre sprogudgaver henvises der til uformel ("non-formal") uddannelse, hvilket stemmer overens med EØSU's forståelse af ordene.

Bruxelles, den 24. september 2003.

Roger Briesch

Formand for

Det Europæiske Økonomiske og Sociale Udvalg

(1) Finansforordningens artikel 108.

(2) Artikel 162 i Kommissionens forordning (EF, Euratom) nr. 2342/2002:

"Som organer, der arbejder for virkeliggørelsen af et mål af generel europæisk interesse, betragtes:

a) europæiske organisationer, der beskæftiger sig med almen eller faglig uddannelse, informationsvirksomhed eller forskning og studier vedrørende europæisk politik, og europæiske standardiseringsorganer;

b) europæiske netværk repræsenterende organer, der arbejder uden fortjeneste for øje, og som i medlemsstaterne eller i kandidatlande forsøger at fremme principper og politikker, der ligger inden for rammerne af traktaternes mål."

(3) Arbejdspapir fra Kommissionens tjenestegrene om støtte til ikke-statslige ungdomsorganisationer (evalueringsrapport) - SEK(2003) 934.